Ivar Kleiva

Ivar Krohn Gunvald Kleiva (født 17. mai 1903, død 5. mai 1998) var en norsk lærer, forfatter og lokalhistoriker fra Eidsdal på Sunnmøre, bosatt på Dalsøyra i Gulen.

Kleiva avla lærereksamen i 1926 ved Stord lærerskole og arbeidet som lærer i Torsken fra 1927 til 1940. I løpet av denne perioden tok han også ex.phil. ved Universitetet i Oslo, latinkurs, kurs i revisjon og bokholderi, snekkerkurs ved Statens husflidskole, Blaker, og kurs i fagtegning for snekkere. I krigsårene virket han som lærer i Haram, før han kom til Gulen i 1946. Der var han rektor ved Dalsøyra skole fram til pensjonsalder i 1970.

Kleiva satt i Gulen kommunestyre for Arbeiderpartiet i 25 år, en rekke av disse som formannskapsmedlem. Han var også kommunerevisor, medlem av skolestyret og leder av Gula lærerlag, Gulen Arbeiderparti, Gulen Mållag og ungdomslaget «Fridom». Dessuten var han i 20 år dirigent for sangkor, blant annet Dalsøyra songkor.

For sin samfunnsnyttige tjeneste ble han hedret med Kongens fortjenstmedalje i sølv. I 1954 mottok han litteraturprisen Melsom-prisen til fremme av nynorsk.

Ivar Kleiva var far til billedkunstneren Per Kleiva, som illustrerte to av farens bøker.

Utgivelser 
 Med Steggen på Storegga (1946)
 Mann og mannsemne (1940)
 Hugin på vidvank (1950)
 Vågar (1953)
 Reven har ein lang trefot (1957)
 Det byrja med leik (1962)
 På oppdagingsferd i Sogn (1966)
 Bussen (1968)
 På ferie i utkantgrenda (1973)

I tillegg skrev han kulturhistorien for Norddal kommune (Norddal Bygdebøker III og IV) og gårds- og slektshistorien for Gulen i tre bind som han fullførte i 1973.

Kilder 
 Ivar Kleiva i Sogn og Fjordane fylkesleksikon NRK Sogn og Fjordane
 Gulen i gammal og ny tid 
 Bakke, Karl (1952) Norske skolefolk, bind 2, Dreyer forlag, Stavanger
 Nekrolog, Aftenposten 15. mai 1998

Norske skoleledere
Norske forfattere
Norske lokalhistorikere
Ap-politikere i Sogn og Fjordane
Lokalpolitikere i Gulen
Kongens fortjenstmedalje i sølv
Personer fra Norddal kommune
Fødsler i 1903
Dødsfall i 1998